लखनऊ:
उत्तर प्रदेश के मुख्यमंत्री योगी आदित्यनाथ ने कहा कि देश अपनी आजादी का अमृत महोत्सव उत्साह व उमंग के साथ आयोजित कर रहा है। इस अवसर पर हमारे सामने अनेक उपलब्धियां भी प्राप्त होती हुई दिखाई दे रही है। मुख्यमंत्री आज यहां अपने सरकारी आवास पर 'रन फाॅर जी-20' वाॅकाथन के फ्लैग आफ कार्यक्रम को सम्बोधित कर रहे थे। उन्होंने कहा कि यह मेरा है, यह तेरा है, यह बहुत छोटी सोच होती है। भारत की सनातन सोच पूरी दुनिया को एक परिवार के रूप में मानने की रही है। जी-20 की अध्यक्षता करने के साथ भारत के पास उस सनातन सोच को उजागर करने का अवसर आया है।
मुख्यमंत्री ने कहा कि जी-20 दुनिया के वे 20 बड़े देश हैं, जहां दुनिया की 60 प्रतिशत से अधिक आबादी निवास कर रही है। इन देशों का दुनिया के 75 प्रतिशत व्यापार तथा 85 प्रतिशत जी0डी0पी0 पर अधिकार है। दुनिया के 90 प्रतिशत इनोवेशन, रिसर्च तथा पेटेन्ट पर जी-20 के देशों का अधिकार है। दुनिया के इन 20 बड़े देशों का नेतृत्व आज भारत को प्राप्त हुआ है। यह हमारे लिए गौरव की बात है। दुनिया उत्साह, उमंग तथा आशाभरी निगाह से भारत की ओर देख रही है। 'वन अर्थ, वन फैमिली, वन फ्यूचर' की भावना को ध्यान मेे रखकर, भारतीय मनीषा की 'वसुधैव कुटुम्बकम' को सोच को चरितार्थ करने का अवसर भारत के पास आया है।
मुख्यमंत्री ने कहा कि राजधानी लखनऊ में 13 से 15 फरवरी के बीच होने वाले आयोजन में उत्तर प्रदेश की तकनीकी दृष्टि से हासिल की गयी क्षमताओं को प्रदर्शित करने का एक अवसर हमारे सामने है। हमें यहां आने वाले अतिथियों के स्वागत का अवसर प्राप्त होगा। इसके लिए 'अतिथि देवो भवः' का उत्कृष्ट उदाहरण प्रस्तुत करने की आवश्यकता है। दुनिया में एक सन्देश देने की आवश्यकता है कि जब दुनिया संकट में होगी या मानवता के सामने कोई संकट आयेगा, तो भारत उसके समाधान के लिए नेतृत्व देगा तथा दुनिया को संकट से उबारकर नई राह दिखाने का कार्य करेगा।
मुख्यमंत्री ने कहा कि आज यहां रन फाॅर जी-20 वाॅकाथन के इस आयोजन में बड़ी संख्या में आप सभी प्रतिभागी आये हैं। हमारे अनेक वरिष्ठ अधिकारीगण भी पूरी तैयारी के साथ आये हैं। कल सांय वर्षा हो रही थी। मौसम विपरीत था। उन्हें आज के कार्यक्रम के आयोजन को लेकर चिन्ता थी। लेकिन जहां चाह, वहां राह। आज मौसम सुहावना है और ठण्ड भी गायब हो गई है। प्रकृति इस आयोजन के साथ आप सभी को जोड़ने के लिए उत्सुक दिखायी दे रही है।